Suurbritannia tööhõive jõudis kriisieelsele tasemele
Suurbritannia töötusmäär langes mai lõpuks 6,5 protsendini. See on madalaim töötuse tase viimase viie aasta jooksul, näitasid täna avaldatud ametlikud tööturu andmed.
Viimati oli brittide töötusmäär nii madal 2008 aasta lõpus. Töötute arv kukkus 121 000 inimese võrra 2,12 miljoni inimeseni. Samuti selgub andmetest, et tööhõive on meeste seas 78 protsenti ning naiste seas 68 protsenti. Kokku on tööhõive 73,1 protsenti.
Peaminister David Cameroni sõnul on tööhõive nüüdseks võrreldav 2005. aasta rekordtasemega. „Tänased numbrid näitavad, et järjest rohkematel inimestel on turvaline töökoht olemas. Täielik tööhõive on meie pikaajalise majandusplaani elluviimiseks peaeesmärk,“ ütles Cameron.
Samas on palgakasv pidurdunud. Märtsist maini on palk koos boonustega tõusnud aastatagusega võrreldes vaid 0,3 protsenti. See on aeglaseim kasv alates 2009. aastast.